Home4you

Home4you on Eesti kaubamärk, mille omanik on 1994. aastal asutatud ettevõte AS Evelekt, mille põhitegevus on mööbli jae- ja hulgimüük. Aastal 2009 liideti kõik senised Evelekti kauplused nime alla Home4you ning aastal 2011 alustati mööbli müümisega ka internetis. Aastal 2025 on brändi Home4you haldaval ettevõttel koostööpartnereid erinevates riikides: Läti, Leedu, Ukraina, Soome ja Rootsi.
Home4you on üks Eesti ja Baltikumi suuremaid mööbli jaemüüjaid, mille käive aastal 2024 ületas 16 miljoni euro piiri. IKEA järel on Home4you mööbli jaemüügi valdkonnas käibemahult Eestis teisel kohal.
Tegevus.
Home4you tegeleb sisustustekstiilide tootmisega ning mööbli ja teiste sisustuskaupade müümisega. Brändinime Home4you kannab kümme erinevat mööblipoodi – üheksa Eesti suuremates linnades ja üks Riias. Suur osa müüdavatest kaupadest on sisse ostetud Aasiast ning erinevate riikide koostööpartneritelt, kuid ettevõttel on ka Eestis asuv sisustustekstiilide tootmisega tegelev üksus.
Vastavalt 2023. aasta majandustegevuse aruandele on brändi omanikettevõtte AS Evelekt põhitegevusala mööbli, valgustite ja muude kodutarvete jaemüük spetsialiseeritud kauplustes, lisategevusalad mööbli, vaipade ja valgustite hulgimüük, jaemüük interneti teel ning kinnisvara üürileandmine ja käitus. 
Evelekt on sponsoreerinud ka Delfi Meedia ja ajakirja Kodu &amp; Aed korraldatud konkursse “Eesti kauneim maakodu” ja “Kodu kauniks”.
Home4you ajalugu.
Ettevõtte Evelekt asutas aastal 1994 disaini eriharidusega ettevõtja Jüri Zoova. Omapärase disainiga mööbli importimise mõte tuli Zooval pähe peale reisi Aasiasse ning ettevõtte esimesed mööblikomplektid saabusid Tai mööblitootmisettevõttelt. Esimestel tegutsemisaastatel müüdi ettevõtte nime alt erinevaid kaupu, kuid aastal 1997 keskenduti täielikult mööbli- ja sisustussektorile.
Evelekti esimene esinduspood avati aastal 2002 Tallinnas, aastal 2003 laieneti Jõhvi ja 2004. aastal ka Tartusse. Evelekt avas aastal 2007 Pärnus brändinime Home4you alt esimese kaupluse – Home4You sisustuskaubamaja.
2008. aasta majanduslangus mõjutas Evelekti äritegevust olulisel määral: vastavatud mööblipoed suleti ning ettevõtte püsimiseks tuli koondada poodide ja kontori töötajaid. Samuti tuli loobuda Tallinnas Pärnu maanteel asunud hoonest ning füüsilise jaemüügi asemel keskenduti e-poe väljatöötamisele.
E-pood avati 2011. aasta maikuus ning Home4you oli Eesti esimene e-pood, mis pakkus klientidele tasuta tellimuse transporti. Kui aastakümne alguses moodustas e-müük aastasest müügimahust 3%, siis aastaks 2018 moodustas netimüügi osakaal 20% jaekaubanduse mahust.
Aastal 2019 ühines AS Evelektiga seni kaupade maaletoomise eest vastutanud Evelekt Hulgi OÜ. Peale 2022. aastal alanud Venemaa sissetungi Ukrainasse lõpetati koostöö seniste Venemaa ja Valgevene partneritega ning ettevõtte müügitulu vähenes ~30% võrra. Ettevõte plaanis seejärel laieneda Ukrainasse.
Covid-19 pandeemiaperioodi põhjustatud tarneahelaprobleemid ja Vene-Ukraina sõda mõjutas äri oluliselt. Kui aastal 2022 oli ettevõte puhaskasum 267 000 eurot, siis 2023. aasta lõpetati 193 000 euro suuruse kahjumiga.
Struktuur.
Home4you brändi haldav AS Evelekt on endiselt Eesti pereettevõte: ettevõtte juhatusse kuuluvad asutaja Jüri Zoova ja Silver Zoova, nõukogu liikmed on 2025. aastal Ene Zoova, Sander Zoova ja Liisi Saal. Ettevõtte ainus aktsionär on Jüri Zoova ettevõte Marston OÜ, mille tegevusala on investeeringute haldamine.
Evelekti e-kaubanduse ja hulgimüügi juhiks aastatel 2015–2020 oli Mait Mäesalu, kes on aastal 2025 Eesti E-Kaubanduse Liidu juhatuse aseesimees.
Ettevõttes töötas aastal 2023 92 töötajat, aastal 2024 on töötajate arv kasvanud üle saja. Ettevõtte töötajate arv kasvab tütarettevõtete Evelekt AS-iga liitumise arvelt ja ka käibemahtude suurenemise tõttu. 2015. aastal ühines Evelektiga tütarettevõte Sisustuskaubamaja Tähesaju OÜ ning töötajate arv kasvas 11 võrra.
Kaubamärgid.
AS Evelekt haldas algselt kolme kaubamärki:
Aastal 2025 on kõik kolm kategooriat ühendatud ühise brändi Home4you alla.
Tegevus teistes riikides.
2008. aastal laienes ettevõte Lätti ning on seal aktiivne tänapäevani: 2014. aastal avati Läti klientidele mõeldud e-pood ja aastal 2017 asutas Evelekt Riias mööbii jaemüügiga tegeleva tütarettevõtte H4Y Interior SIA.
Evelekt sisenes aastal 2015 Soome turule ja aastal 2019 Leedu turule, kuid tänaseks on e-poed ärilistel põhjustel suletud. Mõlemas riigis jätkub koostöö kohalike e-poodidega ning hulgi- ja edasimüüjatega.
Asukohad.
Ettevõtte peakontor ja pealadu asub 2025. aastal Tänassilma Tehnopargis, mis on Harju maakonnas Saku vallas paiknev tööstuslinnak. Samas hoones asub ka müügisalong era- ja hulgiklientidele.
Ettevõtte füüsilisi mööblipoode on enim Tallinnas:
Tartus asuvad Home4you mööblipoed 2025. aastal Zeppelini keskuses ja Lõunakeskuse kaubanduspargis, Pärnus Sillakeskuses, Rakveres Põhjakeskuses, Jõhvis JEWE Mööblimajas ning Narvas Fama keskuses. Lätis on pood Home4you külastada Riia kaubanduskeskuses DECCO CENTRS.